text: Apunt el nou Pla nacional per a l'Agenda 2030 a Catalunya: 920 compromisos per assolir el desenvolupament sostenible – Lo Campus diari
  Apunt el nou Pla nacional per a l'Agenda 2030 a Catalunya: 920 compromisos per assolir el desenvolupament sostenible
  El Govern ha aprovat (25/09/2019) el Pla nacional per a l'Agenda 2030 a Catalunya, assumint el mandat que Nacions Unides va aprovar el 2015 per al desenvolupament sostenible i per al qual va marcar 17 Objectius de Desenvolupament Sostenible (ODS) a assolir el 2030. En la resolució que aprova l'Agenda 2030, s'encoratja a adoptar respostes nacionals que concretin els ODS segons les característiques de cada territori. En aquest sentit, el Pla nacional aprovat pel Govern conté 920 compromisos o objectius programàtics.
  El camí fins a l'aprovació d'aquest Pla nacional ha comportat un llarg i complex procés de treball, que es va iniciar formalment el febrer del 2017 amb l'aprovació, a proposta dels consellers Raül Romeva i Josep Rull, de l'elaboració del document. Aquell any es va començar a treballar en el Pla, prenent com a referència l'informe "L'Agenda 2030: transformar Catalunya, millorar el món" del Consell Assessor per al Desenvolupament Sostenible de Catalunya (CADS) i una prova pilot del Departament de Territori i Sostenibilitat. Amb l'aplicació de l'article 155, el procés va quedar interromput i es va reprendre a finals de setembre del 2018, fins a la seva aprovació avui.
  Els ODS cobreixen la dimensió social, econòmica i ambiental de la sostenibilitat i aborden cinc grans àmbits: el planeta, les persones, la prosperitat, la pau i els partenariats o aliances. Les Nacions Unides van aprovar l'Agenda 2030 l'any 2015 com a resposta a la necessitat internacional de disposar d'un marc consensuat per afrontar els reptes globals de la humanitat. Així, els ODS apareixen com una responsabilitat compartida entre una multitud d'actors a nivell global, i Catalunya es compromet a contribuir amb la comunitat internacional a assolir l'any 2030 els ODS marcats a escala global.♦